**Peeter Süda jälgedes lasteaia Sipsik kultuurikilomeetril**

Tallinna lasteaias Sipsik viidi muusika-aasta 2015 raames läbi väärtusteprojekt „Sipsiku kultuurikilomeeter Peeter Süda jälgedes“

**Sipsiku kultuurikilomeeter on umbes 1000 m pikkune keskkonna uurimise rada,** mis algab Peeter Süda kunagise maja asukohast Süda ja Liivalaia tänava nurgal ja kulgeb südamekujuliselt ümber Sipsiku lasteaia. Projekti idee sai alguse 2015 aasta jaanuaris, mil tähistasime helilooja P. Süda sünniaastapäeva. Sündmust ette valmistades soovisime rohkem teada helilooja elukoha ja loomingu kohta. Lähtudes Sipsiku lasteaia ühe lapsevanema poolt pakutud projekti ideest uurida kogukonna kultuurilugu, otsustasime ühendada kaks projekti ning seostada väärtusteprojektina omavahel arhitektuur, loodus ja muusika.

Projekti avaürituseks kujunes märtsis 2015 personalile ja lastevanematele korraldatud ajalooline jalutuskäik Jaak Juskega, kes rääkis palju põnevat nii Peeter Süda maja kui ka teiste arhitektuuriliste ehitiste kohta Süda tänava kvartalis. Kaardile vaadates üllatusime, et olime läbinud südamekujulise teekonna, mille hiljem projektori abil suurele paberile visandasime ja millele ka huvitavaid avastusi kaardistama hakkasime.

Sipsiku väärtusteprojekt laienes oktoobris 2015 loodusvaatlustega. Ajalooliselt selles piirkonnas asunud Kühnerti ehk Eedeni aia põnevatest puudest sai alguse lasteaia kõikide rühmade sügisene puude uurimine ja kaardistamine. Lapsed avastasid ja pildistasid rajal kasvavaid puid ning korjasid lasteaeda kaasa puude värvilisi lehti, millega oli tore sügisesel lehepeol trallitada.

Novembris 2015 said vanemate rühmade lapsed kaasa mõelda Peeter Süda elule, matkates tema jälgedes Kaarli kirikusse orelit mängima, Eesti Muusika- ja Teatriakadeemiasse oreli õppimist uurima ja Teatri- ja Muusikamuuseumisse Peeter Süda isiklike asjadega tutvuma. Nimetatud õppekäikude põhjal valmisid muusika-aasta lõpetuseks muusikafilmid lasteaia Sipsik laste esituses ja Peeter Süda tõsiste muusikateoste saatel.

Märtsis 2016 jõudis muusika-aasta väärtusteprojekt „Kultuurikilomeeter P. Süda jälgedes“ konverentsini, millest võtsid osa kõikide rühmade väikesed ja suured uurijad ja kus lisaks filmide esitlemisele tegid rühmad ettekanded ka põnevatest majadest kultuurikilomeetril. Osalejad kuulasid huviga esitlusi ja esitasid küsimusi. Projekti üheks sõlmküsimuseks oli, kuidas tuua lasteni P. Süda sügav ja kohati keerukas muusikapärand. „See on täiesti võimalik, ka lasteaia kõige nooremad kuulasid huviga oreli rikkalikku ja põnevat kõla.“, tõdes muusikaõpetaja Lana-Maria Peterson, kes oli väärtusteprojekti idee autor ja eestvedaja.

Sipsiku väärtusteprojekti lõpuürituseks sai 31. mail 2016 lasteaia perepäev. Iga laps koos ema-isaga läbis Sipsiku kultuurikilomeetri kogudes QR-koodi mänguga templi oma orienteerumiskaardi igasse punkti. Kultuurikilomeetri rada oli tähistatud viie punktiga, kus igaühes ootas Sipsik infotahvli ja QR-koodiga, mis võimaldas skaneerida infot [mobiiltelefoni](https://et.wikipedia.org/wiki/Mobiiltelefon). Nii õpetajad, lapsed kui ka lapsevanemad said teada, mis on QR kood, kuidas seda kasutada ja missugused vaatamis- ja uurimisväärsused on meie oma Sipsiku kultuurikilomeetril.